Diari Oficial de la Generalitat Valenciana


Sumari del DOGV 5927, del 07-01-2009 (2008/15962)

ORDE de 29 de desembre de 2008, de la Conselleria d'Educació, per la qual es convoca concurs públic per a atorgar beques de formació en assistència tècnica de gestió de fons documentals didàctics i recursos educatius per a l'any 2009.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5927

Data del DOGV
:   07-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/15524


Data del document
:   29-12-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * assignació per estudis
    * ajuda pública
    * suport econòmic

ORDE de 29 de desembre de 2008, de la Conselleria d'Educació, per la qual es convoca concurs públic per a atorgar beques de formació en assistència tècnica de gestió de fons documentals didàctics i recursos educatius per a l'any 2009. [2008/15302]
La Conselleria d'Educació en la seua xarxa de formació del professorat, a través dels Centres de Formació, Innovació i Recursos Educatius (CEFIRE) de la Comunitat Valenciana gestiona i administra informació documental, didàctica i recursos educatius, com a material de suport en l'activitat docent.
Per tot això, es considera convenient l'adscripció de becaris que participen en la preparació i classificació dels fons documentals existents en les biblioteques dels CEFIRE, així com la digitalització i maquetació de materials didàctics per a la comunitat educativa.
Estes ajudes van dirigides a un col·lectiu que no exercix activitat econòmica i per la mateixa naturalesa dels beneficiaris, no hi ha l'obligatorietat de notificació a la Comissió Europea (CE) de la present orde de convocatòria, al no ser-los d'aplicació l'article 87, apartat 1, del Tractat de la CE (article 3. Obligació de notificació i exempcions del Decret 147/2007, de 7 de setembre del Consell).
Fent ús de les facultats que em conferix l'article 28.e de la Llei 5/1983, de 30 de desembre, del Consell i vista la proposta de la Direcció General de Personal Docent,
ORDENE
Primer
Convocar concurs públic per a la concessió de beques de formació en activitats relacionades amb la gestió de fons documentals depositats en les biblioteques dels CEFIRE, així com en activitats relacionades amb l'elaboració i difusió de materials didàctics per a la comunitat educativa i la gestió dels recursos educatius generats en les distintes convocatòries de formació del professorat.
És normativa d'aplicació a la present convocatòria, a més de la Llei 28/2003, de 17 de novembre, General de Subvencions (LGS) i el Decret 108/1992, de 6 de juliol, del Govern Valencià, (on es regulen les beques de formació), el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text refós de la Llei d'Hisenda Pública de la Generalitat Valenciana (TRLHP), en el que siga d'aplicació.
Pel seu caràcter de normativa bàsica, s'haurà d'estar, també, al que disposa el Reglament General de Subvencions (RGS), aprovat pel Reial Decret 887/2006, de 21 de juliol.
Segon
S'aproven les bases per les quals es regix esta convocatòria, incloses com a Annex I a esta orde.
Els restants annexos es referixen a:
Annex II. Sol·licitud
Annex III. Manteniment de tercers
Annex IV. Declaració responsable i d'activitats
Annex V. Document de cessió drets de reproducció, distribució, comunicació pública i transformació
Tercer
Les beques es concediran a càrrec de la línia T6020000 del programa 68.25.88.524.21, capítol IV, per un import màxim de dos-cents quatre mil euros (204.000,00 euros), condicionat a l'existència de crèdit adequat i suficient en els pressupostos de la Generalitat per a l'any 2009.
DISPOSICIÓ ADDICIONAL
Única
D'acord amb el que establix l'article 3 de l'Orde, de 26.09.94, de la Conselleria d'Economia i Hisenda (DOGV de 6.10.94), tots els actes dictats en este expedient de tramitació anticipada, s'entendran condicionats al fet que, quan es dicte la resolució de concessió de la subvenció, subsistisquen les mateixes circumstàncies, de fet i de dret, existents en el moment en què van ser produïts aquells actes.
DISPOSICIONS FINALS
Primera
Es delega en el director general de Personal la facultat de resoldre la concessió d'estes beques i se l'autoritza perquè, en l'àmbit de les seues competències, adopte les mesures necessàries per al desplegament i aplicació d'esta orde.
Segona
La present orde produirà efectes el mateix dia que es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present Orde, que posa fi a la via administrativa, podrà ser recorreguda potestativament en reposició, o podrà plantejar-se directament recurs contenciós administratiu, en els termes i davant dels òrgans que s'indiquen a continuació:
a) El recurs de reposició s'haurà d'interposar davant de la Conselleria d'Educació, en el termini d'un mes comptat des de l'endemà a la seua publicació en el Diari Oficial de la Comunitat Valenciana.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació.
València, 29 de desembre de 2008
El conseller d'Educació
ALEJANDRO FONT DE MORA TURÓN
ANNEX I
Bases
Una. Objecte
L'objecte específic d'esta convocatòria és la concessió d'un total de dèsset (17) beques de formació:
- a) Onze (11) d'estes per a activitats relacionades amb la gestió de fons documentals depositats en les biblioteques dels CEFIRE.
- b) Sis (6) per a activitats de reelaboració i gestió dels recursos educatius generats en les distintes convocatòries de formació del professorat.
Dos. Import
L'import mensual de cada beca ascendirà a un màxim de mil euros (1.000,00 euros). El pagament estarà subjecte a les retencions que procedisquen, de conformitat amb el que establix el Reial Decret 1775/2004, de 30 de juliol, (Boletín Oficial del Estado, de 4 d'agost de 2004).
Els beneficiaris de les beques estaran coberts, durant el període de realització de les activitats, per una assegurança d'assistència mèdica i d'accidents, que serà contractat per la Conselleria d'Educació.
Tres. Requisits
Les beques objecte d'esta convocatòria s'adjudicaran per mitjà de concurs entre els diversos aspirants, que reunisquen els següents requisits i els acrediten documentalment:
a) Tindre nacionalitat espanyola o ser nacionals d'algun altre estat membre de la Unió Europea,
b) Complir els requisits exigits en l'article 13.2 de la Llei 38/2003, de 17 de novembre, General de Subvencions (LGS).
c) Per a optar a les beques per a activitats relacionades amb la gestió de fons documentals depositats en les biblioteques dels CEFIRE es requerirà estar en possessió d'alguna de les titulacions següents:
- Llicenciat en Documentació.
- Diplomat en Biblioteconomia i Documentació.
- Tècnic Especialista en Biblioteconomia, Arxivística i Documentació.
d) Les beques per a activitats relacionades amb la reelaboració i gestió dels recursos educatius generats en les distintes convocatòries de formació del professorat, requeriran acreditar formació pràctica vinculada al disseny i producció editorial en formats multimèdia, en format web, en la gestió de bases de dades documentals en el disseny i manteniment de portals web i estar en possessió d'alguna de les titulacions següents:
- Enginyer Tècnic en Informàtica de Gestió
- Tècnic Superior en Desenrotllament d'Aplicacions Informàtiques.
- Tècnic Superior en Administració de Sistemes Informàtics
- Tècnic Superior en Disseny i Producció Editorial
Quatre. Termini i formalització de les sol·licituds
Les sol·licituds, segons el model de l'annex II, acompanyades de la documentació que consta en la base sis, es presentaran en el termini de deu dies hàbils a partir de l'endemà a la publicació de la present orde en el Diari Oficial de la Comunitat Valenciana.
Les sol·licituds es presentaran preferentment en el Registre General de la Conselleria d'Educació, o en les direccions territorials d'Educació. També es podran presentar en els llocs i segons els procediments que indica l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Segons l'article 71 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, si la sol·licitud no reunix els requisits assenyalats en l'article 70 d'eixa Llei, i els exigits per la present orde, es requerirà al sol·licitant, perquè en el termini de deu dies, esmene la falta o acompanye els documents preceptius. Si així no ho fera, se li tindrà per desistit en la seua petició, després de la prèvia resolució que haurà de ser dictada en els termes que preveu l'article 42 de la Llei 30/1992, mencionada anteriorment.
Cinc. Duració de la beca
La duració de cada una de les beques no podrà sobrepassar el 31 de desembre de 2009, s'iniciarà a partir de la resolució d'esta convocatòria, que mai serà anterior a l'1 de gener de 2009.
Sis. Sol·licituds i documentació:
a) Sol·licitud, que s'ajustarà al model que s'indica en l'annex II
b) Fotocòpia del DNI o NIE
c) Annex III. Manteniment de tercers
d) Declaració responsable i activitats (annex IV)
Per a poder fer efectius els pagaments, els obligats a presentar les certificacions d'estar al corrent de les obligacions tributàries i davant de la Seguretat Social hauran d'haver-les presentat amb anterioritat que siga dictada la proposta de Resolució, segons el que disposen els articles 22 i 23 del Reglament General de Subvencions, aprovat per Reial Decret 887/2006, de 21 de juliol (BOE de 25 de juliol de 2006) (RGS).
Els no obligats a presentar les certificacions anteriors hauran d'indicar-ho en la casella corresponent d'este annex IV.
e) Títols i certificats acadèmics, i currículum vitae amb exposició dels mèrits acadèmics i professionals, així com la relació dels treballs i publicacions sobre temes connexos amb l'objecte de la beca.
Una vegada finalitzat el procés de selecció, els seleccionats hauran de presentar els originals o les fotocòpies degudament compulsades de la documentació indicada anteriorment. Les certificacions, tant de formació com de treball o pràctiques, hauran de detallar el nombre d'hores, dies o mesos de formació o activitat.
f) Els participants en convocatòries anteriors no hauran de presentar, si així ho desitgen, aquella documentació, ací requerida, que siga idèntica a la ja presentada en les dites convocatòries.
Set. Selecció
L'òrgan instructor de la present convocatòria serà el Servici de Formació del Professorat, que exercirà les funcions establides en l'art. 24 de la LGS.
Com a òrgan col·legiat en el procés de concessió es constituirà una comissió de selecció que emetrà un informe en què es concrete el resultat de l'avaluació. La comissió estarà constituïda per:
- El cap del Servici de Formació del Professorat, que la presidirà.
- El cap de la Secció de Formació del Professorat d'Ensenyança Secundària.
- Dos directors/directores de CEFIRE, designats pel director general.
- Un tècnic del Servici de Formació del Professorat, que actuarà de secretari, amb veu però sense vot.
b) L'òrgan instructor disposa de facultats per a realitzar totes les comprovacions que estime necessàries per a la qualificació dels mèrits adduïts, així com per a realitzar una prova pràctica o entrevista, si és el cas, si ho estima oportú.
c) Una vegada finalitzada la valoració dels expedients corresponents, el Servici de Formació del Professorat formularà la proposta de resolució al director general de Personal.
Així mateix, l'òrgan instructor podrà formular una proposta en el sentit que siguen declarades desertes beques de formació si, a juí seu, no hi haguera concursants amb prou mèrits per a la seua adjudicació.
El director general de Personal resoldrà, per delegació, l'adjudicació de les beques en el termini màxim de tres mesos des de la data de publicació de l'Orde en el DOCV. La resolució serà, posteriorment, publicada en el Diari Oficial de la Comunitat Valenciana, complint els requisits establits en l'article 18 de la LGS..
Sense perjuí de l'obligació de resoldre prevista en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si transcorregut el termini indicat no s'ha resolt, el silenci administratiu tindrà caràcter desestimatori.
Huit. Barem a aplicar
Les condicions de mèrit avaluable, així com les puntuacions a atorgar, són les següents:
a) Expedient acadèmic personal: fins 5 punts.
b) Mèrits relacionats amb la matèria objecte de la convocatòria: fins 8 punts.
c) Acreditació de coneixements de valencià: fins 2 punts.
- Nivel Mitjà: 1 punt
- Nivel Superior: 2 punts
d) Domini oral i escrit de l'idioma anglés: fins 2 punts.
e) Altres idiomes de la Unió Europea: fins 1 punt.
f) Altres titulacions que no constituïsquen requisit per a presentar-se a la convocatòria: fins 1 punt.
- Llicenciat o equivalent: 0,75 punt.
- Diploma universitari o equivalent: 0,5 punts.
- Tècnic Superior en Formació Professional: 0,5 punts.
g) Per presentar-se per primera vegada a la convocatòria: 1 punt.
Aquelles sol·licituds que no aconseguixen un mínim de deu punts en l'avaluació general podran ser desestimades, tant per a la concessió de les beques com per a ser tingudes en compte a l'elaborar les llistes d'espera.
Nou. Obligacions dels beneficiaris
Són obligacions dels beneficiaris:
a) Realitzar la formació i les tasques que els siguen encomanades, que tinguen relació amb l'objecte de la beca.
b) El sotmetiment a les actuacions de control financer que corresponen a la Intervenció General, en relació amb les beques concedides.
c) Comunicar a la Conselleria d'Educació, l'obtenció d'altres beques, per a la mateixa finalitat, atorgades per una altra Administració o Ens Públic.
d) L'incompliment de les obligacions donarà lloc a les responsabilitats o sancions que corresponguen, d'acord amb el que establix la Llei General de Subvencions (LGS).
Deu. Tutoria
Els directors dels CEFIRES on s'exercisquen les activitats del becari, designaran un tutor, entre el personal que d'ells depenen, que es responsabilitzarà del seguiment i la orientació en relació a les pràctiques encomanades.
Onze. Drets sobre el treball realitzat
Els autors dels treballs realitzats en gaudi de la seua beca es comprometen a cedir gratuïtament i per escrit els drets de reproducció, distribució, comunicació pública i transformació, a la Conselleria d'Educació. Els treballs no podran ser utilitzats pels autors sense la corresponent autorització d'esta Conselleria.
El document de cessió s'ajustarà al model que figura com a annex V. L'incompliment d'esta obligació donarà lloc a deixar sense efecte la resolució de concessió de la beca i, si és el cas, al reintegrament d'esta, amb exigència de l'interés de demora.
Dotze. Abonament de les beques de formació
Amb justificació prèvia d'haver realitzat l'activitat que va motivar la seua concessió, segons l'article 71 del RGS, les beques s'abonaran fraccionadament cada mes per mitjà de transferència bancària. Si un becari renúncia a la beca abans de la finalització d'esta, se li pagarà la part proporcional d'acord amb l'activitat realitzada. La renúncia s'haurà de realitzar per escrit davant de la direcció del CEFIRE.
Les absències no justificades podran donar lloc a una minoració en la quantia a abonar en el període en què es produïsquen.
Tota alteració de les condicions tingudes en compte per a la concessió de les beques, i, en tot cas, l'obtenció concurrent de beques atorgades per altres administracions o ens públics o privats, podrà donar lloc a la modificació de la resolució de concessió.
Es recorda que, en matèria de pagament, són aplicables els articles 22 i 23 del Reglament de Subvencions (RGS), de caràcter bàsic, respecte l'acreditació d'estar al corrent amb les obligacions tributàries i amb la Seguretat Social.
Tretze. Incompliments sobre la finalitat de les beques de formació
Segons l'article 19 de la LGS, les beques de formació regulades per esta convocatòria seran incompatibles amb qualsevol altre tipus d'ajudes o subvencions que pel mateix concepte puguen disfrutar els beneficiaris. Així mateix, quedarà sense efecte la concessió de la beca, després de l'audiència de la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en la present convocatòria.
Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destí de la beca, els agents encarregats de la seua realització podran acordar la retenció de les factures, documents equivalents o substitutius, i qualsevol altre document equivalent relatiu a les operacions en què tals indicis es manifesten.
Catorze. Vinculació laboral per gaudi de les beques de formació
La concessió i aprofitament de la beca no implicarà cap vinculació laboral o administrativa amb la Conselleria d'Educació, ni amb cap dels Centres i Servicis dependents de la Generalitat, ni suposa cap compromís d'incorporació posterior a les plantilles dels dits centres.
Quinze. Lloc de realització de les activitats
Els que opten a les beques per a activitats relacionades amb la gestió de fons documentals depositats en les biblioteques dels CEFIRE hauran d'optar, en orde de prioritat, per alguna de les següents seus dels CEFIRE: Vinaròs, Castelló de la Plana, Cheste, València, Alzira, Xàtiva, Gandia, Ontinyent, Elda i Orihuela.
Els que opten a les activitats relacionades amb l'elaboració i difusió de materials didàctics per a la comunitat educativa i la gestió dels recursos educatius generats en les distintes convocatòries de formació del professorat, podran optar, en orde de prioritat, per alguna de les següents seus dels CEFIRE: València, Castelló de la Plana, Cheste i Elda.
L'assignació dels llocs estarà, en tot cas, condicionada a les necessitats la Conselleria d'Educació, en relació a fi de les beques.